als_Latn dik_Latn sag_Latn
Brukseli me plan për telekomin dhe energjetikënPublikuar 1 year ago në Zëri
Një plan për telekomin dhe energjetikën, i përgatitur nga Brukseli, do t’u ofrohet palës serbe dhe asaj kosovare, në takimin e radhës së negociatave, që do të mbahen më 24 korrik të këtij viti në Bruksel.
Burime të besueshme të gazetës “Zëri”, bëjnë të ditur se draftin e përgatitur nga Brukseli, e kanë parë që të dyja palët, po asnjëra nuk ka folur për të, pasi që pala serbe edhe më tutje po e kundërshton atë.
“Për çështjen e telekomit, drafti i propozon Serbisë, që të operojë me një telefoni mobile në Kosovë, përmes një operatori virtual, që do të thotë të përdor frekuencat e njërit prej dy operatorëve aktualë ‘Vala’, ose ‘Ipko’, siç është rasti i ‘Z-Mobile’ apo ‘D3’. Kjo ka qenë edhe kërkesa e Prishtinës, të cilën Brukseli e ka parë si një opsion të pranueshëm për momentin”, kanë thënë burime të besueshme të gazetës.
Deri më tash kërkesë e vazhdueshme e Serbisë ka qenë që kjo e fundit të marrë licenca në Kosovës për operator të tretë të telefonisë mobile në vend, pa kaluar në procedurat tenderuese, siç e kërkojnë ligjet e Kosovës.
Mirëpo, grupi punues kosovar, i udhëhequr nga zëvendëskryeministrja, Edita Tahiri, çdo herë e ka refuzuar një opsion të tillë, ku i kanë ofruar palës serbe operator virtual, e që nuk kërkon procedura për shpallje të tenderit.
Zëvendëskryeministrja, Edita Tahiri, mohon mundësitë që Serbia ta licencojë një operator të tretë të telefonisë mobile në Kosovë.
“Vazhdoj të mbes prapa asaj që e kam thënë. Një telefoni e tretë në vend mund të licencohet vetëm përmes tenderimit ndërkombëtar, në asnjë mënyrë tjetër. Propozimi ynë për Serbinë mbetet operimi përmes një operatori virtual, i cili nuk kërkon tender”, tha Tahiri.
Po, ashtu marrëveshja që pritet të finalizohet ditët në vijim për çështjen e energjetikës, është vendosja e një kompanie serbe në veri të Kosovës, e cila do të shërbejë si nënkontraktuese e shpërndarjes dhe faturimit të energjisë elektrike në komunat e veriut të Kosovës, bëjnë të ditur burime të gazetës “Zëri”.
Sipas këtij burimi, pala serbe edhe më tutje nuk e njeh KEDS-in si shpërndarës të energjisë, andaj një gjë të tillë ata duan ta bëjnë vetë përmes kompanive të tyre.
“Qeveria e Kosovës ka pranuar mundësinë që Serbisë t’i mundësohet krijimi i një kompanie serbe lokale në veri, që do të funksiononte si nënkontraktuese e KEK-ut, e që do bëjë faturimin e energjisë elektrikë në veri. Por, Qeveria e Kosovës ka kërkuar garanci nga pala serbe, se të njëjtën kohë do të ndalë ndërhyrjen ilegale në sistemin e transmisionit energjetik të Kosovës”, bëjnë të ditur burimet e gazetës “Zëri”.
Për këtë çështje gazeta është munduar të kontaktojë me Zyrën e Rregullatorit për Energji (ZRRE), si përgjegjëse për dhënien e licencave për operatorët në fushën e energjisë në Kosovë, por zyrtarët e kësaj nuk i kanë kthyer përgjigje gazetës.
Po ashti, për këtë çështje nuk ka dashur të flasë as zëdhënësja e baroneshës Ashton, Maja Kocijançiç.
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn